SKRIFTLIG FORESPØRGSEL E-1953/99

af Gerhard Hager (NI) til Kommissionen

(5. november 1999)

Om: Børnepornografi

Ud over udbredelsen af højre- og venstreekstremistisk indhold er børnepornografi på Internettet et af de største problemer i øjeblikket.

På denne baggrund og i lyset af den heftige offentlige debat i øjeblikket om dette emne anmodes Kommissionen om at besvare følgende spørgsmål:

1. Har Kommissionen ud over de igangværende lovgivningsprocedurer udarbejdet nye forslag og initiativer, hvormed man kunne få dette problem under kontrol?

2. Hvornår agter Kommissionen i benægtende fald at tage initiativet i denne sag?

3. Hvilket ansvar har udbyderen i bekræftende fald for indholdet af de oplysninger, der stilles til rådighed?

4. Hvilket grundlæggende koncept følger Kommissionen for at finde frem til illegalt indhold på Internettet?

Svar afgivet på Kommissionens vegne af Erkki Liikanen

(13. december 1999)

1. Kommissionen har længe været optaget af problemet med børnepornografi på Internet. Den har derfor forelagt en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net, som blev vedtaget af Rådet og Parlamentet den 25. januar 1999(1).

Som led i handlingsplanen ydes der støtte til fire områder, nemlig et europæisk net af hotlines, selvregulering i branchen, filtrering og klassificering samt oplysningsaktiviteter. Medlemsstaterne er desuden i henhold til Rådets henstilling af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed(2), forpligtede til at tilvejebringe de rette rammer.

I øvrigt er det Kommissionens opfattelse, at man bør befordre det internationale samarbejde. Kommissionen er derfor tæt involveret i internationale tiltag på dette område:

Fra den 29. september til den 1. oktober 1999 blev der i Wien afholdt en international konference om bekæmpelse af børnepornografi på Internet. Den var tilrettelagt i fællesskab af den østrigske regering, den amerikanske regering og Kommissionen i forbindelse med Stop-programmet, der er et tilskyndelses- og udvekslingsprogram for personer med ansvar for bekæmpelse af menneskehandel og seksuel udnyttelse af børn (fælles aktion 96/700/RIA(3)). På konferencen blev der vedtaget konklusioner og henstillinger(4), som vil blive fulgt aktivt op.

De otte mest industrialiserede lande (G8-gruppen) medtager spørgsmålet om børnepornografi på Internet i deres drøftelser om højteknologisk kriminalitet. Europarådet er i færd med at udarbejde en konvention om edb-kriminalitet, som vil gøre det muligt at anlægge en fælles strategi i hele Europa.

2. Ved at deltage i de ovenfor omhandlede aktiviteter er Kommissionen i stand til at overvåge håndteringen af problemet med børnepornografi. Hvis og når det er nødvendigt, vil Kommissionen overveje andre hensigtsmæssige initiativer.

Kommissionen vil således muligvis deltage i en eventuel opfølgning af Rådets udkast til fælles aktion om bekæmpelse af børnepornografi, som Parlamentet vedtog en udtalelse om den 13. april 1999(5).

3. Med hensyn til spørgsmålet om udbyderens ansvar henviser Kommissionen til sit ændrede forslag til Europa-Parlamentets og Rådets direktiv om visse retlige aspekter af elektronisk handel i det indre marked(6), der indeholder udførlige bestemmelser om formidleransvar, f.eks. internetudbyderes ansvar.

4. Kommissionen holdning til det problem, det ærede parlamentsmedlem rejser, har ikke ændret sig siden offentliggørelsen af meddelelsen om ulovligt og skadeligt indhold på Internet(7) og grønbogen om beskyttelse af mindreårige og den menneskelige værdighed i forbindelse med audiovisuelle tjenester og informationstjenester(8), som det ærede parlamentsmedlem henvises til.

(1) Europa-Parlamentets og Rådets beslutning nr. 276/1999/EØF af 25.1.1999 EFT L 33 af 6.2.1999.

(2) EFT L 270 af 7.10.1998, http://europa.eu.int/comm/dg IO/avpolicy/new_srv/recom-intro_en.html .

(3) EFT L 322 af 12.12.1996 http://europa.eu.int/comm/justice_home/project/stop_en.htm.

(4) http://www.stop-childpornog.at/conc.asp.

(5) Lovgivningsmæssig beslutning med Europa-Parlamentets udtalelse om udkast til fælles aktion vedtaget af Rådet på grundlag af artikel K.3 i traktaten om Den Europæiske Union om bekæmpelse af børnepornografi på Internettet (10850/5/98 C4-0674/98 98/0917(CNS)) (høringsprocedure) vedtaget den 13. april 1999, Betænkning fra Udvalget om Borgernes Friheder og Rettigheder (ordfører Gerhard Schmid) A4-0141/1999.

(6) KOM(1999) 427 endelig udg. http://europa.eu.int/eur-lex/en/com/dat/1999/en_599PC0427.html.

(7) KOM(96) 487 endelig udg. http://www2.echo.lu/legal/en/internet/communic.html.

(8) KOM(96) 483 endelig udg. http://europa.eu.int/en/record/green/gp9610/protec.htm.